**Geoff Arthur Smith** (s. 7. maaliskuuta 1969 Edmonton, Alberta) on kanadalainen entinen ammattilaisjääkiekkoilija, pelipaikaltaan puolustaja.

Pelaajaura
----------

Edmonton Oilers varasi Smithin NHL:ään numerolla 63 varaustilaisuuden 1987 kolmannella kierroksella. Ennen varausta hän oli pelannut muun muassa St. Albert Saintsissa juniorisarja Alberta Junior Hockey Leaguessa (AJHL). Varauksensa jälkeen hän pelasi Pohjois-Dakotan yliopiston joukkueessa yliopistosarja WCHA:ssa ja Kamloops Blazersissä juniorisarja WHL:ssä ennen ammattilaisuransa aloittamista vuonna 1989.

Smithin ensimmäinen kausi NHL:ssä oli kausi 1989–1990, jonka päätteeksi hän oli voittamassa Stanley Cupia. Hän pelasi NHL-tulokaskaudellaan suurimmassa osassa runkosarjaotteluista, 74 ottelua 80:stä, mutta pudotuspeleissä vain kolme ottelua 22:sta. Hänet nimettiin vuonna 1990 NHL:n tulokkaiden tähdistökentälliseen (NHL All-Rookie Team). Smith edusti Oilersia joulukuuhun 1993 asti, jolloin hän siirtyi Florida Panthersiin yhdessä neljännen kierroksen varausvuoron kanssa vaihdossa kolmannen ja kuudennen kierroksen varausvuoroihin.

Smith edusti Panthersia vuoteen 1997 asti. Hän kuului vielä kauden 1993–1994 lopulla sekä työsulun lyhentämällä kaudella 1994–1995 joukkueensa vakiokokoonpanoon ja pelasi säännöllisesti yli 20 minuuttia ottelussa, mutta jätettiin kaudella 1995–1996 suurimmassa osassa otteluista pelaavan kokoonpanon ulkopuolelle. Hän aloitti kauden 1996–1997 Panthersin silloisessa farmijoukkueessa, AHL:n Carolina Monarchsissa, jossa pelasi 27 runkosarjaottelua, mutta pelasi kauden aikana myös kolme NHL-ottelua, yhden marraskuussa 1996 ja kaksi helmikuussa 1997. Otteluista kolmas ja viimeinen jäi häneltä kesken olkapäävamman vuoksi.

Smith teki syyskuussa 1997 vapaana pelaajana sopimuksen New York Rangersin kanssa. Hän pelasi kaudella 1997–1998 15 ja kaudella 1998–1999 neljä NHL:n runkosarjaottelua. Helmikuussa 1999 St. Louis Blues hankki hänet ja puolustaja Jeff Finleyn pelaajakaupassa, jossa Rangers sai vaihdossa hyökkääjä Chris Kenadyn. Smith ei kuitenkaan pelannut yhtään ottelua Bluesissa, vaan pelasi loppukauden sen farmijoukkueessa Worcester IceCatsissä AHL:ssä. Suurimman osan alkukaudesta hän oli pelannut Rangersin farmijoukkueissa, IHL:n Cincinnati Cyclonesissa ja AHL:n Hartford Wolf Packissa, jossa oli pelannut jo edelliskaudella.

Puolustavan puolustajan roolissa pelannut Smith pelasi kaudesta 1989–1990 kauteen 1998–1999 kestäneellä NHL-urallaan yhteensä 462 runkosarja- ja 13 pudotuspeliottelua. Hän teki runkosarjassa 91 tehopistettä, 18 maalia ja 73 syöttöpistettä, ja pudotuspeleissä yhden syöttöpisteen.

Smith edusti Kanadan jääkiekkomaajoukkuetta yksissä jääkiekon maailmanmestaruuskilpailuissa, vuonna 1993. Hän pelasi tuossa turnauksessa kahdeksan ottelua ilman tehopisteitä. Hän pelasi myös yksissä nuorten maailmanmestaruuskilpailuissa vuonna 1989.

Pelaajauran jälkeen
-------------------

Smith on työskennellyt vuonna 1999 päättyneen jääkiekon pelaajauransa jälkeen ravintola-alalla. Hän on muun muassa johtanut Calico Jacks - ja Thirsty Dog -nimisiä ravintoloita Brittiläisessä Kolumbiassa, Kanadassa. Hän on omistanut myös Kamloopsin ulkopuolella sijaitsevan englannintäysverisiä kasvattavan maatilan.

Smith on toiminut myös jääkiekon juniorivalmentajana. Hän toimi vuosina 2008–2011 aiemmin pelaajana edustamansa WHL-seuran Kamloops Blazersin osa-aikaisena apuvalmentajana. Vuonna 2011 hänet palkattiin Kootenay International Junior Hockey Leaguessa (KIJHL) pelaavan Kamloops Stormin päävalmentajaksi.

Lähteet
-------

1. 1 2 3 4 5  Geoff Smith Legends of Hockey -sivustolla (englanniksi)
2. 1 2  Geoff Smith The Internet Hockey Databasessa (englanniksi)
3. ↑  1989–90 Edmonton Oilers [NHL] *hockeydb.com*. Viitattu 10.12.2011. (englanniksi)
4. 1 2  Murray, Ray: Smith Wants To Stay With (but Play With) Panthers *Sun Sentinel*.  21.12.1995.  Arkistoitu 10.12.2011. Viitattu 10.12.2011. (englanniksi)
5. ↑  Joseph, Dave: Panthers Look Back, Then Ahead *Sun Sentinel*.  12.6.1996.  Arkistoitu 10.12.2011. Viitattu 10.12.2011. (englanniksi)
6. ↑  Mayo, Michael: Smith Plays, But Not For Long – He Injures Shoulder *Sun Sentinel*.  16.2.1997.  Arkistoitu 10.12.2011. Viitattu 10.12.2011. (englanniksi)
7. 1 2  Geoff Smith (jääkiekkoilija) *Elite Prospects*. Everysport Media Group AB.  (englanniksi)
8. ↑  Joseph, Dave: Where Are They Now With Geoff Smith *panthers.nhl.com*.  6.7.2007. Viitattu 10.12.2011. (englanniksi)
9. ↑  Drinnan, Gregg: Smith still wants to coach *Kamloops Daily News*.  28.3.2011. Viitattu 10.12.2011. (englanniksi)
10. ↑  Hastings, Marty: Kamloops Storm name Geoff Smith new head coach *Kamloops This Week*.  27.6.2011.  Arkistoitu 10.12.2011. Viitattu 10.12.2011. (englanniksi)